Na osnovu člana 2. stav (3) tačka i), člana 7. stav (1) tačka b) te članova 59. i 70. Zakona o Centralnoj banci Bosne i Hercegovine (“Službeni glasnik BiH”, 1/97, 29/02, 13/03, 14/03, 9/05, 76/06 i 32/07) i člana 6. stav (1) tačka a) i d) Zakona o zaštiti ličnih podataka (“Službeni glasnik BiH”, 49/06, 76/11 i 89/11), Upravno vijeće Centralne banke Bosne i Hercegovine na 15. sjednici održanoj 26. novembra 2021. godine, donosi

**Odluku**

**o izmjenama i dopunama Odluke o Centralnom registru kredita poslovnih subjekata i fizičkih lica u Bosni i Hercegovini**

**Član 1.**

U Odluci o Centralnom registru kredita poslovnih subjekata i fizičkih lica u Bosni i Hercegovini (“Službeni glasnik BiH”, 44/19), u članu 4., tački 37. iza riječi banke, interpunkcijski znak tačka se zamijenjuje interpunkcijskim znakom zarez, a iza tačke 37. dodaje se nova tačka 38. koja glasi:

ˮ38. **Broj dana kašnjenja** – upisuje se broj dana kašnjenja izračunat u skladu sa propisima nadležne entitetske agencije za bankarstvo.ˮ

**Član 2.**

U članu 5., tački 35. iza riječi banke interpunkcijski znak tačka se zamjenjuje interpunkcijskim znakom zarez, a iza tačke 35. dodaje se nova tačka 36. koja glasi:

ˮ36. **Broj dana kašnjenja** – upisuje se broj dana kašnjenja izračunat u skladu sa propisima nadležne entitetske agencije za bankarstvo.ˮ

**Član 3.**

(1) U članu 7. iza stava (4) dodaju se novi stavovi (5), (6) i (7) koji glase:

ˮ(5) Na pisani zahtjev učesnika u registru ili u slučaju neaktivnosti učesnika, Centralna banka će u Centralnom registru kredita izvršiti odgovarajuće promjene, kako bi aktivna zaduženja koja je taj učesnik u registru dostavio u Centralni registar kredita, promijenila status aktivnosti i bila zatvorena. Razlog zatvaranja će u ovom slučaju biti indikator 5 – neaktivan učesnik u registru iz člana 4. tačka 33. i člana 5. tačka 31. ove odluke. Ostale informacije o zaduženju će biti nepromijenjene.

(6) Centralna banka će učesniku u registru uskratiti pravo pristupa podacima iz Centralnog registra kredita nakon prijema pismenog zahtjeva učesnika ili nakon utvrđivanja neaktivnosti učesnika.

(7) Pod pojmom neaktivan učesnik se podrazumijeva učesnik koji nije ažurirao podatke u registru na način utvrđen u članu 6. stav (1) odluke, u periodu od najmanje 12 mjeseci.ˮ

**Član 4.**

(1) U članu 9. stav (1) tačka b) mijenja se i glasi:

ˮb) učesnici u registru iz člana 3. tačka c) ove odluke, osim subjekata koji nisu pod nadležnošću entitetskih agencija za bankarstvo,ˮ

(2) U stavu (1) u tački c) iza riječi ˮpravobranilaštva,ˮ dodaju se riječi ˮnotari u svojstvu povjerenika suda u svrhu provođenja ostavinskih postupaka,ˮ.

(3) U stavu (2) riječ ˮisključivoˮ briše se.

(4) U stavu (3) iza riječi ˮUčesnici u registruˮ dodaju se riječi: ˮiz stava (1) tačka b) ovog člana,ˮ

(5) Stav (4) mijenja se i glasi:

ˮ(4) Pisana saglasnost poslovnog subjekta mora biti svojeručno potpisana od ovlaštenog lica i ovjerena pečatom tog poslovnog subjekta ili potpisana elektronskim potpisom u skladu sa propisom kojim je uređena oblast elektronskog potpisa u BiH, dok pisana saglasnost fizičkog lica mora biti svojeručno potpisana od strane tog fizičkog lica i mora sadržavati broj njegovog identifikacionog dokumenta i naziv organa koji ga je izdao ili potpisana elektronskim potpisom u skladu sa propisom kojim je uređena oblast elektronskog potpisa u BiH.

**Član 5.**

U članu 10 stav (5) se mijenja i glasi:

ˮ(5) Pisani zahtjev poslovnog subjekta mora biti svojeručno potpisan od ovlaštenog lica i ovjeren pečatom tog poslovnog subjekta ili potpisan elektronskim potpisom u skladu sa propisom kojim je uređena oblast elektronskog potpisa u BiH, dok pisani zahtjev fizičkog lica mora biti svojeručno potpisan od strane tog fizičkog lica i mora sadržavati broj njegovog identifikacionog dokumenta i naziv organa koji ga je izdao ili potpisan elektronskim potpisom u skladu sa propisom kojim je uređena oblast elektronskog potpisa u BiH.ˮ

**Član 6.**

Član 15. mijenja se i glasi:

**ˮČlan 15.**

(1) Centralna banka će na osnovu pisanog zahtjeva nosioca ličnih podataka čiji se lični podaci prikupljaju i dostavljaju u Centralni registar kredita, pristupiti podacima u Centralnom registru kredita i dostaviti podnosiocu zahtjeva, obavještenje o obradi njegovih ličnih podataka, u skladu sa propisom kojim je uređena oblast zaštite ličnih podataka u BiH.

(2) Nosilac ličnih podataka čiji se lični podaci prikupljaju i dostavljaju u Centralni registar kredita, pisani zahtjev iz stava (1) ovog člana, može predati lično na protokol Centralne banke ili dostaviti poštom na adresu Centralne banke.ˮ

**Član 7.**

(1) Ova odluka stupa na snagu osmog dana od dana njenog objavljivanja u “Službenom glasniku BiH“, a primjenjivaće se od 17.01.2022.godine.

(2) Ova odluka će se objaviti i u “Službenim novinama Federacije BiH”, “Službenom glasniku Republike Srpske” i “Službenom glasniku Brčko distrikta BiH”.

Broj: UV-122-01-1-2221-10/21 NG Predsjedavajući

Sarajevo, 26.11.2021. godine Upravnog vijeća Centralne banke

Bosne i Hercegovine

GUVERNER

dr. Senad Softić